KOMISIJAS PAZIŅOJUMS EIROPAS PARLAMENTAM UN PADOMEI Komisijas atzinums par iniciatīvu attiecībā uz Eiropas Parlamenta un Padomes Regulu, ar kuru groza Lēmumu 2005/681/TI, ar ko izveido Eiropas Policijas akadēmiju (CEPOL), iniciatīvu iesniegušas Beļģija, Bulgārija, Čehijas Republika, Vācija, Igaunija, Grieķija, Spānija, Francija, Horvātija, Itālija, Kipra, Latvija, Lietuva, Luksemburga, Ungārija, Malta, Nīderlande, Austrija, Polija, Portugāle, Rumānija, Slovēnija, Slovākija, Somija un Zviedrija /* COM/2014/07 final */





KOMISIJAS PAZIŅOJUMS EIROPAS PARLAMENTAM UN PADOMEI Komisijas atzinums par iniciatīvu attiecībā uz Eiropas Parlamenta un Padomes Regulu, ar kuru groza Lēmumu 2005/681/TI, ar ko izveido Eiropas Policijas akadēmiju (CEPOL), iniciatīvu iesniegušas Beļģija, Bulgārija, Čehijas Republika, Vācija, Igaunija, Grieķija, Spānija, Francija, Horvātija, Itālija, Kipra, Latvija, Lietuva, Luksemburga, Ungārija, Malta, Nīderlande, Austrija, Polija, Portugāle, Rumānija, Slovēnija, Slovākija, Somija un Zviedrija Iniciatīvas nosaukums: Iniciatīva attiecībā uz Eiropas Parlamenta un Padomes Regulu, ar kuru groza Lēmumu 2005/681/TI, ar ko izveido Eiropas Policijas akadēmiju (CEPOL) Priekšlikums oficiāli iesniegts: 2013. gada 4. decembrī. Juridiskais pamats: iniciatīvas pamats ir LESD 87. panta 2. punkta b) apakšpunkts, kurā noteikta parastā likumdošanas procedūra; iniciatīvu iesniedz divdesmit piecu dalībvalstu grupa, tādējādi saskaņā ar LESD 76. panta b) punktu izpildot nosacījumu, ka tā jāiesniedz pēc vismaz ceturtās daļas Eiropas Savienības dalībvalstu iniciatīvas. Procedūras statuss: gaidāms pirmais lasījums Eiropas Parlamentā. Vispārīgs novērtējums: Šī dalībvalstu iniciatīva ir sniegta, formulējot juridiskos noteikumos 2013. gada 8. oktobrī Tieslietu un iekšlietu padomē panākto politisko vienošanos par to, lai provizoriski pārvietotu CEPOL mītni no Bramshilas (Apvienotajā Karalistē) uz Budapeštu (Ungārijā), ņemot vērā 2012. gada decembrī paziņoto Apvienotās Karalistes lēmumu 2014. gadā slēgt Bramshilas biroju. Budapešta kā CEPOL jaunā provizoriskā atrašanās vieta tika izraudzīta ar īpašu balsošanas kārtību, kuru ierosināja prezidentvalsts un kurai dalībvalstis piekrita, izskatot dienaskārtības jautājumu "Provizoriski pasākumi CEPOL mītnes vietas izvēlei" Tieslietu un iekšlietu padomes pusdienlaika sanāksmē 8. oktobrī. Izvēles pamatā ir septiņi pieteikumi, kas tika iesniegti saskaņā ar Padomes prezidentvalsts 2013. gada jūlija aicinājumu nodrošināt provizorisku mītnes vietu Eiropas Policijas akadēmijai, kamēr tiks rasts ilgtermiņa risinājums attiecībā uz aģentūras nākotni. Savu kandidatūru piedāvāja šādas dalībvalstis: Īrija, Grieķija, Spānija, Itālija, Ungārija, Nīderlande un Somija. Somija vēlāk atsauca savu pieteikumu. Politiskā vienošanā tika apstiprināta Tieslietu un iekšlietu padomes sanāksmē tajā pašā dienā – 8. oktobrī. Tomēr Komisija vispirms atzīmē, ka šis regulas projekts, ar ko groza CEPOL lēmumu, neattiecas uz CEPOL mītnes provizorisko pārvietošanu, un tāpēc tas ir daudz plašāks par iepriekš minētās politiskās vienošanās īstenošanu. No šāda viedokļa dalībvalstu iniciatīva ir tiešā pretrunā ar Komisijas priekšlikumu par Eiropola regulu, tostarp CEPOL apvienošanos ar Eiropolu; regulas priekšlikums kopš 2013. gada 27. marta joprojām ir aktuāls. Komisijas priekšlikuma pamatā ir mērķis visaptverošā veidā uzlabot policijas sadarbības un apmācības efektivitāti. Priekšlikums ir izstrādāts tā, lai panāktu funkcionālu sinerģiju un izmaksu ietaupījumus saskaņā ar ierosinātās reformas vispārējo mērķi un ieteikumiem, kas izklāstīti "Kopīgajā pieejā decentralizētajām aģentūrām", kuru ir apstiprinājušas visas trīs iestādes. Tāpēc jautājumu par CEPOL mītnes vietu nevajadzētu skatīt atrauti no šā funkcionālās un darbības reformas plašākā konteksta, kas atbilstu racionalizācijas un darbības uzlabošanas mērķiem abās aģentūrās. Tajā pašā sakarā Komisija atzīmē, ka iniciatīvai pievienotajā ietekmes novērtējumā sniegts izmaksu un ieguvumu aprēķins tikai vienam risinājumam, t.i., CEPOL mītnes pārvietošanai uz Budapeštu, neņemot vērā un nesalīdzinot to ar izmaksu ietaupījumiem, ko sniegtu Komisijas ierosinātā CEPOL un Eiropola apvienošana vai citi alternatīvi risinājumi. Komisija turklāt atzīmē, ka divkāršai pārvietošanai ir negatīva ietekme uz budžetu, kā arī atzīmē, ka papildu finansējums būtu jāmeklē esošajā budžetā, kas nozīmē to, ka šos līdzekļus nevarēs izmantot citiem mērķiem. Secinājums Tādēļ Komisija sniedz negatīvu atzinumu par dalībvalstu iniciatīvu. Turklāt Komisija aicina Eiropas Parlamentu un Padomi nepieļaut jebkādu negatīvu ietekmi uz budžetu, ko radītu risinājums, kurš nespētu nodrošināt funkcionālo sinerģiju un izmaksu ietaupījumus un nebūtu saskaņā ar ieteikumiem, kas izklāstīti "Kopīgajā pieejā decentralizētajām aģentūrām", ko ir apstiprinājušas visas trīs iestādes. Ja tiktu turpināta šīs iniciatīvas virzīšana, tās pieņemšanas brīdī Komisijai būtu jāiesniedz deklarācija par šīs regulas provizoriskumu, tās negatīvo ietekmi uz budžetu un nepieciešamību neizdarīt priekšlaicīgus secinājumus par Komisijas priekšlikuma apspriešanas rezultātiem. Šajā sakarā Komisija aicina Eiropas Parlamentu un Padomi arī turpmāk balstīties uz konstruktīvajiem panākumiem, kas gūti saistībā ar tās priekšlikumu par Eiropola tiesiskā regulējuma reformu, vienlaikus apsverot alternatīvu risinājumu CEPOL un Eiropolu izvietošanai vienā mītnes vietā, kas atbilstu racionalizācijas un darbības uzlabošanas mērķiem abās aģentūrās.